
Abda község Önkormányzata képviselő – testületének 

21/2007. (XI.05.) 
r e n d e l e t e
az önkéntes községgyarapító munkák szervezéséről

Abda község Önkormányzatának Képviselő - testülete a Magyar Köztársaság Alkotmányáról szóló 1949. évi XX. törvény 44/A. § (2) bekezdésében kapott felhatalmazás alapján az önkéntes községgyarapító munkák szervezéséről az alábbi rendeletet alkotja:

1. §
E rendelet célja azoknak a helyi szabályoknak a megállapítása, amelyek biztosítják Abda község közigazgatási területén az önkéntes községgyarapító munkák elvégzését.

2. §
A rendelet hatálya kiterjed Abda község közigazgatási területére.

3. §
Önkéntes községgyarapító munkának minősül az a tevékenység, amelyet térítés nélkül a község polgárai végeznek környezetük szebbé, hasznosabbá, egészségesebbé tétele érdekében. Az önkormányzat a hivatalán keresztül (továbbiakban feladatellátó) – az éves költségvetésben meghatározott keretösszeg erejéig – biztosít anyagot a munkák végzéséhez.

4. §
(1) A községgyarapító önkéntes munkák szervezése és szakmai irányítása a Körjegyzőség településüzemeltetési előadó feladata. A Feladatellátó egy évben kétszer, tavasszal és ősszel akciónapokat hirdet, és a hirdetésekben közli az igényelhető anyagok fajtáit.

(2) A községgyarapító önkéntes munkák tárgyának előirányzatát a képviselő – testület évente határozza meg, a tárgyévre vonatkozó költségvetési rendeletében.
5. §
(1)
A Feladatellátó a lakosság által benyújtott igényekről nyilvántartást vezet (igénylő neve, címe, a kért anyagok fajtája és mennyisége, a felhasználás helye, az igénylés időpontja). 
(2) A Feladatellátó a beérkezett igényeket hatósági előírások, fejlesztési elképzelések, illetve szakmai szempontok alapján felülvizsgálja, rangsorolja, ennek figyelembevételével gondoskodik az anyagok kiszállításáról. Az igényelt anyagokat az Igénylő átvételi elismervény ellenében veheti át.

6. §
A teljesítés során felmerülő költségeket a Feladatellátó a képviselő - testület által biztosított „város – és községgazdálkodás” szakfeladatról fedezi. 

7. §
(1) A Feladatellátó köteles ellenőrizni a kiszállított anyagok közcélú felhasználását.

(2) Amennyiben a Feladatellátó az ellenőrzés során az igényléstől eltérő felhasználást tapasztal, jelzéssel él a Körjegyzőség igazgatási csoportja felé, kártérítési igény érvényesítése érdekében.

8. §
Ez a rendelet 2008. január 1-én  lép hatályba.


Szabó Zsolt





Weller Tamás


polgármester





    körjegyző

Kihirdetve: Abdán, 2007. november 5. napján.


Weller Tamás

körjegyző

